C 36/14
5.2.2.2.
FI
Euroopan unionin virallinen lehti
31.1.2023
Matkaviestinnän liityntäverkkoihin liittyvän markkinoiden toimintapuutteen olemassaolo
60.
Komissio katsoo, että markkinoiden toimintapuute on olemassa alueilla, joilla ei ole loppukäyttäjien tarpeita vastaavaa matkaviestinverkkoa eikä sellaista ole uskottavasti suunnitteilla merkityksellisen aikahorisontin puitteissa (55). 61.
Nykyiset ja tulevat viestintäsovellukset edellyttävät yhä enemmän suorituskykyisiä matkaviestinverkkoja, jotka kattavat maantieteellisesti laajoja alueita (56).
Loppukäyttäjillä on tarve viestintään ja tiedonhakuun liikkeellä ollessaan.
Oletettavaa on, että ajan mittaan markkinoille kehittyy uudenlaisia taloudellisia toimintoja, jotka edellyttävät saumatonta verkkoyhteyttä toimiviin matkaviestintäpalveluihin.
Matkaviestinverkkojen odotetaan tämän muutoksen rinnalla kehittyvän tarjoamaan yhä parempia yhteyksiä.
Tietyissä olosuhteissa mobiiliyhteyksien puuttuminen tai riittämättömyys voi haitata tiettyjä talouden toimintoja, kuten teollisuutta, maataloutta, matkailua tai verkkoyhteyksiä hyödyntävää liikennettä.
Se voi muodostaa riskin myös kansalaisten turvallisuudelle (57).
Näin voi olla varsinkin syrjäseuduilla tai harvaan asutuilla tai asumattomilla alueilla. 62.
Valtiontuki uuden matkaviestinverkon käyttöönottoon alueella, jolla on jo vähintään yksi loppukäyttäjien tarpeita vastaava matkaviestinverkko tai jolle sellainen on uskottavasti suunnitteilla merkityksellisen aikahorisontin puitteissa, voisi perusteettomasti vääristää markkinadynamiikkaa. 63.
Valtiontukea matkaviestinverkon käyttöönottoon 62 kohdassa tarkoitetuilla alueilla voidaan pitää välttämättömänä, jos voidaan osoittaa, että molemmat seuraavat ehdot täyttyvät: a) olemassa oleva tai uskottavasti suunnitteilla oleva matkaviestinverkko ei tarjoa loppukäyttäjille riittävää palvelunlaatua kehittyviin tarpeisiin vastaamiseksi ja b) valtion interventiolla pystytään tarjoamaan tällaista palvelunlaatua ja se johtaa näin merkittävään parannukseen, johon markkinat eivät kykene (58). 64.
Valtion interventio voi tietyissä olosuhteissa olla välttämätön korjaamaan tiettyjä tunnistettuihin käyttötarpeisiin liittyviä markkinoiden toimintapuutteita, vaikka alueella olisi 4G-verkko tai 5G-verkko, jos verkko ei kykene eikä todennäköisesti tule kykenemään tarjoamaan loppukäyttäjille riittävää palvelunlaatua loppukäyttäjien kehittyvien tarpeiden tyydyttämiseksi.
Tällaisiin tunnistettuihin käyttötarpeisiin liittyvät uudet talouden toiminnot ja palvelut saattavat edellyttää a) saumatonta verkkoyhteyttä (esimerkiksi verkotettua ja automatisoitua liikennettä varten liikenneväylien varrella), b) tiettyä vähimmäissiirtonopeutta ja -kapasiteettia ja c) muita erityisominaisuuksia, kuten lyhyempiä viiveitä, verkon virtualisointia tai riittävää kapasiteettia useiden päätelaitteiden liittämiseen teollisuudessa ja maataloudessa. 65.
Periaatteellisen tason ehtona on, että vaikka markkinoilla vallitsisikin toimintapuute, valtiontukea ei voida myöntää eikä käyttää oikeudellisten velvoitteiden, kuten taajuuksien käyttöoikeuksiin liittyvien velvoitteiden, täyttämiseen.
Valtiontukea voidaan kuitenkin myöntää, jos, ja siinä määrin kuin, se on tarpeen sellaisen paremman palvelunlaadun tarjoamiseksi, joka tarvitaan loppukäyttäjien osoitettujen tarpeiden täyttämiseksi ja joka ylittää sen, mitä tällaisten oikeudellisten velvoitteiden täyttäminen jo edellyttää.
Tällaista tukea voidaan myöntää siinä määrin kuin se on tarpeen palvelunlaadun parantamiseksi tarvittavien lisäkustannusten kattamiseksi. 66.
Jos tietyllä alueella on tai tulee merkityksellisen aikahorisontin puitteissa olemaan vähintään yksi matkaviestinverkko, joka voi täyttää loppukäyttäjien kehittyvät tarpeet (ks. 61, 63 ja 64 kohta), valtiontuen myöntäminen uudelle, valmiuksiltaan vastaavalle matkaviestinverkolle johtaisi periaatteessa kilpailun kohtuuttomaan vääristymiseen ja yksityisten investointien syrjäyttämiseen.
Komissio suhtautuu todennäköisesti kielteisesti tällaisiin valtion interventioihin.
(55) Ks. esimerkiksi komission päätös C(2021) 3492 final, 21. toukokuuta 2021, asiassa SA.58099 (2021/N) – Germany – Mobile communications Mecklenburg-Western Pomerania (EUVL C 260, 2.7.2021, s. 1).
(56) Esimerkiksi gigabittitiedonannossa viitataan sovelluksiin, joita tarvitaan autoteollisuudessa, liikenteessä, valmistusteollisuudessa ja terveydenhuollossa sekä seuraavan sukupolven turvallisuus- ja hätäpalveluissa (esimerkiksi verkotetut ja autonomiset ajoneuvot, etäkirurgia, täsmäviljely).
(57) Esimerkiksi direktiivin (EU) 2018/1972 109 artiklassa säädetään, että sähköisen viestinnän operaattorien on annettava soittajan sijaintitiedot saataville heti kun puhelu saapuu hätäpuhelun käsittelevälle viranomaiselle.
Lisäksi toimijat velvoitetaan asettamaan verkosta saatavat ja laitteiden sijainnista johdetut tarkemmat sijaintitiedot sopivimman hätäkeskuksen saataville.
(58) Ks. esim. komission päätös C(2020) 8939 final, 16. joulukuuta 2020, asiassa SA.54684 – Germany – High-capacity mobile infrastructure roll-out in Brandenburg (EUVL C 60, 19.2.2021, s. 2); komission päätös C(2021) 1532 final, 10.3.
2021, asiassa SA.56426 – Germany – High-performance mobile infrastructure roll-out in Lower Saxony (EUVL C 144, 23.4.2021, s. 2); komission päätös C(2021) 3565 final, 25. toukokuuta 2021, asiassa SA.59574 – Germany – Deployment of high-performance mobile infrastructure in Germany (EUVL C 410, 8.10.2021, s. 1).